钦定古今图书集成/明伦汇编/氏族典/第177卷 > 田淳
## 钦定古今图书集成/明伦汇编/氏族典/第177卷 > 田淳

按《十国春秋》，后蜀田淳，成都人。广政中官龙游县令。
好谈治乱大略，屡陈朝廷得失。是时后主与周世宗
交恶，叠兴师旅，淳上疏切谏。未几，后主铸铁钱，又分
遣使者征诸路历年逋课。淳复言扰民聚财，犯天意
而损君道。语多剀挚。又尝言王昭远、伊审征、韩保贞
不可当大任，皆为朝臣所深恨。或劝以逊辞取贵仕，
淳曰：“大丈夫宁能附狗鼠求进哉！”其侃直多此类。